La XVII edició de les Jornades Socioambientals va concloure amb la Fireta el diumenge 18
20 de abril de 2017

Des de les 10:30 del matí fins a les 13:30 hores del diumenge 18 de juny, el passeig Secondo Baldín, al parc de la Pinada de l'Eliana, va ser seu de la XVII edició de les 'Jornades Mediambientals'. Organitzada per l'Ajuntament i l'Agenda 21 local, es tracta d'una activitat divulgativa, pedagògica i orientada cap a una major responsabilitat de cada persona, ja que hi ha xicotetes accions quotidianes amb un impacte negatiu en el nostre medi ambient i, entre tots, podem contribuir al fet que aquesta situació es modifique.

Amb un afany de conscienciar i de donar a conèixer dades i situacions que s'han pogut constatar al llarg dels últims anys, durant aquesta jornada matinal de diumenge els visitants van gaudir d'una gimcana del canvi climàtic; un circuit d'educació viària i mobilitat sostenible; un taller de construcció bioclimàtica; diversos tallers de treballs manuals amb materials reciclats; un taller educatiu sobre l'aigua i el canvi climàtic; un taller de manteniment bàsic de la bicicleta; teatre de carrer; i l'espai expositiu 'Casa Ecològica', a més de diferents punts d'informació en els quals es van oferir dades útils sobre les energies renovables, jardineria mediterrània o gestió de residus, entre altres temes.